

**CYNGOR RHONDDA CYNON TAF**

**Cyfarwyddwr Gwasanaethau i Blant**

**PECYN CAIS**

**Cynnwys**

|  |  |
| --- | --- |
|  |  |
| 1. | Llythyr Croeso i Ymgeiswyr |
| 2. | Y Cyngor  2.1 Diwylliant |
|  | * 1. Cydweithio   2.3 Darlun o Strwythur y Sefydliad  2.4 Darlun o'r Gyfadran |
| 3. | Rôl y Cyfarwyddwr  3.1 Hysbyseb  3.2 Disgrifiad Swydd a Manyleb Person  3.3 Cydraddoldeb ac Amrywioldeb |
| 4. | Amserlen y Broses Benodi |
| 5. | Byw yn Rhondda Cynon Taf |

**1. Llythyr Croeso i Ymgeiswyr**

Annwyl Ymgeisydd,

**Cyfarwyddwr Gwasanaethau i Blant**

Mae'n dda gen i'ch bod chi wedi gofyn am ragor o wybodaeth am y swydd allweddol hon.

Mae Cyngor Rhondda Cynon Taf yn awdurdod lleol ac iddo uchelgais, a'i Aelodau a'i swyddogion yn ymroddedig i gynnal gwasanaethau cyhoeddus sydd o bwys i bobl leol. Mae'r Cyngor yn ymrói i wella safonau a gwireddu'r canlyniadau a'r deilliannau posibl ar gyfer ei drigolion.

A chyda heriau'n wynebu byd llywodraeth leol a'r sector cyhoeddus yn gyffredinol, mae'n Cyngor â'i sylw ar yr angen am barhau â'r trefnau rheoli arian cadarn a'r ethos o wella trwy'r amser – hynny sydd wedi'i hymgorffori yma yn Rhondda Cynon Taf dros y degawd diwethaf ynghyd â chwilio am ffyrdd arloesol ar gyfer cynnal gwasanaethau gyda sefydliadau partner.

Er gwaethaf yr angen am ddod i benderfyniadau anodd yn yr hinsawdd economaidd sydd ohoni, mae i'r Cyngor enw da erbyn hyn am arloesi yng nghyd-destun cynnal y gwasanaethau ac, yn benodol, am weithio ar y cyd â'n partneriaid yn y sector cyhoeddus i gyflawni buddion go iawn ar ran ein cymunedau.

Mae'n Cynghorwyr a'n Swyddogion yn ymrói i wynebu'r heriau yma trwy gyfrwng yr agwedd a phenderfyniad strategol sydd eu hangen i ofalu bod Rhondda Cynon Taf a'r gwasanaethau rydyn ni'n eu darparu yn parhau i symud yn eu blaenau.

Yma yn Rhondda Cynon Taf, mae gyda ni gronfa gyforiog o ddoniau. Os ydych chi o'r farn eich bod chi'n barod am yr her a'ch bod chi'n meddu ar agwedd gadarnhaol er mwyn gwireddu'r amcanion yma, gobeithiaf yn fawr y byddwch chi eisiau bod yn rhan o'r agenda yma.

Yn gywir,

**Giovanni Isingrini**

**CYFARWYDDWR CYFADRAN Y GWASANAETHAU CYMUNED A GWASANAETHAU I BLANT**

1. **Y Cyngor**

**2.1 Ein Gweledigaeth ar gyfer Rhondda Cynon Taf yw...............**

*"bod yn Fwrdeistref Sirol sydd â dyheadau uchel, sy'n hyderus ac sy'n hyrwyddo cyfle i bawb".*

**Bwriad y Cyngor a'r rheswm dros ei fodolaeth yw...........**

*“darparu arweinyddiaeth gymunedol gref a gwasanaethau effeithiol ar gyfer pobl Rhondda Cynon Taf er mwyn eu galluogi i gyflawni eu potensial ac i ffynnu”.*

**Am y pedair blynedd nesaf, rydyn ni'n canolbwyntio ar dair blaenoriaeth, sef........**

1. ***Economi*** *– Adeiladu economi gref;*
2. ***Pobl –*** *Hyrwyddo annibyniaeth a bywydau cadarnhaol i bawb;*
3. ***Lleoedd –*** *Creu cymdogaethau mae pobl yn falch o gael byw a gweithio ynddyn nhw.*

**ac er mwyn cyflawni ein Blaenoriaethau, bydd angen i ni ......................**

* Darparu gwasanaethau hanfodol yn dda
* Helpu pobl a chymunedau i helpu eu hunain
* Creu Bwrdeistref Sirol gynaliadwy
* Byw ar yr hyn sydd gyda ni

**Dros y pedair blynedd nesaf, bydd y Cyngor yn ymateb i heriau a chyfleoedd y mae'n eu hwynebu ........**

1. **Drwy ailgynllunio gwasanaethau lleol**, fel eu bod yn integredig ac yn effeithlon, a hynny trwy uno â sefydliadau eraill yn y sector cyhoeddus lle y bo'n bosibl, sef Llywodraeth Cymru, maes iechyd, yr heddlu a'r trydydd sector, a chanolbwyntio ar y meysydd mwyaf lle mae'r angen mwyaf;
2. **Drwy gymunedau sy'n cymryd mwy o ran ac sy'n fwy cydnerth** – mwy o gyfranogi cymunedol, ymgysylltu a chymryd rhan drwy Raglen Cyfranogi Rhondda Cynon Taf gyda'n Gilydd;
3. **Rhoi ar waith gwasanaethau iechyd a gofal cymdeithasol wedi'u llunio o gwmpas yr unigolyn ac wedi'u hintegreiddio**, gyda rhagor o bobl yn cael eu cefnogi i fyw'n hirach yn eu cartrefi eu hunain – gweithio gyda'r garfan iechyd, materion tai a phartneriaid eraill i wella profiad y rheiny sy'n defnyddio gwasanaethau iechyd a gofal cymdeithasol, a helpu ein trigolion i aros yn iach ac yn heini;
4. **Sicrhau bod ysgolion Rhondda Cynon Taf ymhlith y gorau yn y wlad**, gyda'r plant i gyd yn cyflawni eu gorau glas;
5. **Sicrhau bod plant a phobl ifainc yn cael dechrau gwych mewn bywyd** drwy helpu teuluoedd a chadw plant a phobl ifainc yn ddiogel;
6. **Sicrhau bod amrywiaeth eang o raglenni sgiliau a chyflogaeth ar waith ar gyfer pobl o bob oed** – drwy ddefnyddio arian Cronfa Gymdeithasol Ewrop lle bydd modd i ni wneud hynny;
7. **Drwy wneud amgylchedd lleol Rhondda Cynon Taf yn lân ac yn ddeniadol**, gyda ffyrdd a phalmentydd sy'n cael eu cynnal yn dda, traffig sy'n llifo, rhagor o ailgylchu a llai o wastraff yn cael ei anfon i safleoedd tirlenwi – gyda rhagor o fuddsoddiad yn y priffyrdd a'r palmentydd;
8. **Sicrhau bod parciau a mannau gwyrdd Rhondda Cynon Taf yn parhau i gael eu gwerthfawrogi gan drigolion** – trwy sicrhau eu bod nhw'n cael eu cynnal ac yn derbyn gofal;
9. **Sicrhau bod Rhondda Cynon Taf ymhlith y lleoedd mwyaf diogel yng Nghymru**, gyda lefelau uchel o gydlyniant cymunedol a thrigolion yn teimlo'n ddiogel – gyda gwaith effeithiol rhwng y Cyngor a'r heddlu yn gostwng cyfraddau troseddu ymhellach;
10. **Sicrhau bod trigolion yn gweld dull adfywio cyfrifol**, gyda chartrefi newydd yn cael eu hadeiladu a chyfleoedd swyddi'n cael eu creu – bydd y dull yma'n cynnwys buddsoddi mewn canol trefi ac isadeiledd masnachol, megis Ystad Ddiwydiannol Trefforest;
11. **Gwneud cysylltu â'r rhan fwyaf o wasanaethau'r Cyngor, a chynnal busnes â nhw,** yn symlach ac yn gyflymach ar gyfer trigolion, gan arwain at well foddhad i ddefnyddwyr;
12. **Rhoi'r sicrwydd i drigolion Rhondda Cynon Taf bod y Cyngor yn gwneud popeth o fewn ei allu i gadw cynnydd yn nhreth y cyngor ymhlith yr isaf yng Nghymru,**e.e. cael llai o swyddfeydd, buddsoddi mewn TG fel bod modd i staff weithio'n fwy effeithiol, cynyddu effeithlonrwydd ynni a dod yn Gyngor mwy effeithlon.

**2.2 CYDWEITHIO**


Os ydy'r Cyngor am roi'i Gynllun Corfforaethol ar waith, bydd rhaid iddo weithio mewn partneriaeth ag ystod o sefydliadau cyhoeddus, preifat a'r trydydd sector ar draws De-ddwyrain Cymru. Mae'r Cyngor yn ymfalchïo yn ei drefniadau cydweithredu sy'n cynnwys:

* Bwrdd Gwasanaethau Cyhoeddus Cwm Taf sy'n cynrychioli sefydliadau partner yr ardal. Mae'i aelodaeth yn cynnwys Prif Weithredwr ac Arweinydd Cyngor Bwrdeistref Sirol Rhondda Cynon Taf; Prif Weithredwr ac Arweinydd Cyngor Bwrdeistref Sirol Merthyr Tudful; Cadeirydd a Phrif Weithredwr Bwrdd Iechyd Prifysgol Cwm Taf; Prif Gwnstabl Heddlu De Cymru; Cadeiryddion Cynghorau Gwirfoddol Sirol Merthyr Tudful a Rhondda Cynon Taf; a chynrychiolwyr Llywodraeth Cymru, y Gwasanaeth Tân, y Gwasanaeth Prawf, a sefydliad Cyfoeth Naturiol Cymru;
* Mae Bwrdd Partneriaeth Rhanbarthol Cwm Taf Morgannwg yn dwyn ynghyd carfannau iechyd, gwasanaethau cymdeithasol, materion tai, y trydydd sector a phartneriaid eraill i ddarparu gwasanaethau integredig yn effeithiol yng Nghymru. Mae Uned Comisiynu Rhanbarthol Cwm Taf Morgannwg yn gweithio ar ran y Bwrdd Partneriaeth Rhanbarthol.
* Mae Bwrdd Diogelu Rhanbarthol Cwm Taf Morgannwg yn cynnwys ardaloedd awdurdodau lleol Pen-y-bont ar Ogwr, Merthyr Tudful a Rhondda Cynon Taf gyda chyfanswm poblogaeth o bron i 440,000. Mae'n cynnwys yr asiantaethau sy'n gyfrifol am ddiogelu plant ac oedolion sy'n wynebu risg yn ardal Cwm Taf Morgannwg. Mae'r Bwrdd yn sicrhau bod pobl o bob oed, sy'n byw yn y rhanbarth, yn cael eu diogelu rhag cael eu cam-drin, eu hesgeuluso neu fathau eraill o niwed. Mae hyn hefyd yn golygu atal achosion o gam-drin, esgeuluso neu fathau eraill o niwed rhag digwydd. Mae cadw plant ac oedolion sydd efallai ag anghenion gofal a chymorth yn ddiogel yn gyfrifoldeb i bawb. Mae hyn yn golygu teimlo'n ddiogel a bod yn ddiogel yn y cartref, y gymuned, yr ysgol, y gweithle neu unrhyw le arall.
* Prifddinas-Ranbarth Caerdydd – mae'r deg cyngor yn Ne-ddwyrain Cymru wedi ymrwymo i'r Fargen Ddinesig gwerth £1.2 biliwn gyda Llywodraeth San Steffan a Llywodraeth Cymru i gynyddu allbwn economaidd y rhanbarth;
* Gwasanaethau cyngor ar y cyd â nifer o gynghorau lleol ar gyfer ystod eang o wasanaethau, i wella safon y gwasanaethau sy'n cael eu darparu, a darparu gwasanaethau'n effeithiol ac yn effeithlon.

Mae modd ichi gael rhagor o wybodaeth am y Cynllun Corfforaethol drwy gyrchu:

[https://www.rctcbc.gov.uk/CY/Council/PerformanceBudgetsandSpending/Councilperformance/RelatedDocuments/CPR151617/CPR201617Doc/CynllunCorfforaetholyCyngor201620.pdf](https://www.rctcbc.gov.uk/EN/Council/Performancebudgetsandspending/Councilperformance/RelatedDocuments/CorporatePlan201620/CorporatePlan201620.pdf)

* 1. **Darlun o Strwythur y Sefydliad – Gwasanaethau Cymuned a Gwasanaethau i Blant**



**2.4 DARLUN O'R GYFADRAN**

**CYFADRAN Y GWASANAETHAU CYMUNED A GWASANAETHAU I BLANT**

**Gwasanaethau i Blant** – Cymorth Busnes (Plant); Addysg y Blynyddoedd Cynnar a Chymorth i Deuluoedd; Ymyrraeth Gynnar (plant); Gwasanaethau Diogelu; Ymyrraeth Ddwys i Blant; Gwasanaethau Troseddau Pobl Ifainc Cwm Taf

**Iechyd a Diogelwch y Cyhoedd a Gwasanaethau Cymuned** – Iechyd yr Amgylchedd; Safonau Masnach; Hamdden, Parciau a Chefn Gwlad; Trwyddedu; Gwasanaethau Profedigaethau; Materion Tai Cymunedol; Diogelwch y Gymuned a Gorfodi; Llyfrgelloedd; Addysg i Oedolion; Gwasanaethau Diwylliannol; Gwasanaethau Cyfieithu i'r Gymraeg

**Gwasanaethau i Oedolion** – Gwasanaethau Preswyl; Cymorth Busnes (Oedolion); Ymyrraeth Tymor Byr (Oedolion); Gwaith Cymdeithasol i Oedolion; Gwasanaethau Uniongyrchol i Oedolion

**3. Rôl y CYFARWYDDWR**

**3.1 Hysbyseb**

|  |
| --- |
| **CYFARWYDDWR GWASANAETHAU I BLANT**  **Cyflog: £90,252** **‘GYDA'N GILYDD, ADEILADWN AR EIN LLWYDDIANNAU’** |
| Ydych chi am ymuno â sefydliad blaengar ac uchelgeisiol? Os ydych chi, dyma'r cyfle i chi. Mae Rhondda Cynon Taf yn Gyngor blaengar ac uchel ei gyflawniad, gan gynnal gwasanaethau ar gyfer poblogaeth oddeutu 230,000 o drigolion ar draws Cwm Rhondda, Cwm Cynon a Thaf Elái. Mae ein llwyddiant yn seiliedig ar hyrwyddo diwylliant o arloesi a meithrin hyder sydd wedi esgor ar syniadau newydd a mentrau uchelgeisiol ar draws y Cyngor.  O ganlyniad i'r Cyfarwyddwr yn ymddeol, mae cyfle wedi codi i chi ymuno â ni i fod yn rhan o'r llwyddiant yma ac arwain gwasanaethau'r Cyngor i blant a phobl ifainc. Er ein bod yn hyderus, dydyn ni ddim am laesu dwylo, ac rydyn ni am barhau â'n strategaeth wella. Bydd deiliad y swydd yn gyfrifol am ddarparu gwasanaethau ar gyfer defnyddwyr y gwasanaethau yma. Byddwch yn gyfrifol am gyllideb o oddeutu £48 miliwn ac oddeutu 600 o staff. Bydd eich cyfrifoldebau yn cynnwys gofal cymdeithasol plant, diogelu, ymyrraeth gynnar ac atal a gwasanaethau ieuenctid (gan gynnwys troseddau'r ifainc).  Rydyn ni o'r farn ein bod wedi creu carfan reoli llawn cymhelliant â llwyth o brofiad a gwybodaeth leol. Bydd disgwyl i chi ddod â'ch dull arwain eich hun, eich creadigrwydd a'ch arloesedd i'r rôl yn rhan o garfan reoli brofiadol sydd wedi'i hen sefydlu. Byddwch yn derbyn cefnogaeth gadarn yn wleidyddol, yn ogystal ag ym maes rheoli gan Aelodau etholedig a phartneriaid sy'n deall cymhlethdod a phwysigrwydd ein gwaith.  Rydyn ni am i chi chwarae eich rhan wrth gyflawni ein strategaeth wella, er mwyn sicrhau bod y Fwrdeistref Sirol yn parhau i symud ymlaen mewn ffordd sy'n cysylltu ein cymunedau ac yn cefnogi ein plant a'n teuluoedd, trwy eu cadw'n ddiogel, yn iach a rhoi pob cyfle iddyn nhw ffynnu.  P'un a ydych chi'n Bennaeth Gwasanaeth presennol neu'n chwilio am y cam nesaf yn eich gyrfa, bydd y rôl yma yn rhoi cyfle i chi adael eich ôl a chreu argraff go iawn. Os ydych chi am weithio gyda chydweithwyr ar draws y Cyngor a chyda'n partneriaid i wella bywydau ein holl blant, pobl ifainc a theuluoedd, byddwn ni'n falch iawn o glywed gennych chi.  Byddwch yn ymuno â charfan reoli uchelgeisiol dan arweiniad y Prif Weithredwr Christopher Bradshaw, a byddwch yn rhan o gyfadran y Gwasanaethau Cymuned a Gwasanaethau i Blant dan arweiniad Giovanni Isingrini.  Os ydy’r penderfyniad, yr egni a’r ddawn gyda chi i fod yn rhan o lwyddiant y Cyngor yn y dyfodol, yna bydden ni’n croesawu eich cais. I drafod hyn yn gyfrinachol, ffoniwch Giovanni Isingrini, Cyfarwyddwr Cyfadran y Gwasanaethau Cymuned a Gwasanaethau i Blant ar 01443 424141. |

**3.2 Disgrifiad Swydd a Manyleb Person**

|  |  |
| --- | --- |
| **Cyfadran:** | Cyfadran y Gwasanaethau Cymuned a Gwasanaethau i Blant |
| **Uwchadran:** | Gwasanaethau i Blant |
| **Adran:** | Gwasanaethau i Blant |
| **Uned:** | Gwasanaethau i Blant |
| **Teitl y Swydd:** | Cyfarwyddwr Gwasanaethau i Blant |
| **Rhif y swydd ar Vision:** |  |
| **Gradd:** | Cyfarwyddwr – Lefel 2 |
| **Yn atebol i:** | Cyfarwyddwr Cyfadran y Gwasanaethau Cymuned a Gwasanaethau i Blant |
| **Swyddi sy'n atebol i'r swydd yma:** | Gwasanaethau i Blant – Carfan Uwch Reoli |
| **Carfan:** | Carfan Rheoli'r Gyfadran |
| **Lefel Gwiriad y Gwasanaeth Datgelu a Gwahardd:** | Manwl |
| **Lleoliad:** | Tŷ Trevithick |
| **Dyddiad y Disgrifiad:** | Ebrill 2019 |

## Disgrifiad Swydd

**Amcanion Allweddol**

* Cefnogi'r Prif Weithredwr, Cyfarwyddwr y Gyfadran a'r Cabinet wrth lunio a chyflawni agenda polisi strategol y Cyngor Bwrdeistref Sirol i gyflawni ei rôl yn arweinydd y gymuned, yn benodol yr hyn sydd wedi'i nodi yng [Nghynllun Corfforaethol y Cyngor, 'Y Ffordd Ymlaen'](https://www.rctcbc.gov.uk/EN/Council/Performancebudgetsandspending/Councilperformance/RelatedDocuments/CorporatePlan201620/CorporatePlan201620.pdf).
* Darparu'r arweinyddiaeth a'r weledigaeth angenrheidiol i gydlynu'r gwaith sy'n ymwneud â gwasanaethau allweddol sy'n perthyn i'w gilydd, ac ysgogi staff i gyflawni i safon uchel a datblygu i'w llawn potensial.
* Comisiynu darpariaeth gwasanaethau integredig a hygyrch o ansawdd uchel i bobl leol Rhondda Cynon Taf a sicrhau gwelliant parhaus blwyddyn ar ôl blwyddyn.
* Gweithredu'n "llysgennad" ar gyfer y Cyngor yn lleol, yn rhanbarthol ac yn genedlaethol, a hyrwyddo ei ddylanwad.
* Gofalu bod y Cyngor yn cyflawni ei ddyletswyddau statudol a bod y safonau gorau o onestrwydd ac ymddygiad da yn cael eu cynnal ar bob adeg.

# CYFRIFOLDEBAU PENODOL

**Yn gyfrifol am:**

Adnoddau ariannol, personél a diriaethol yr Is-adran, gan gynnwys y meysydd allweddol canlynol:

* Blynyddoedd Cynnar ac Atal
* Plant sy'n Derbyn Gofal
* Gwasanaeth Ymyrraeth Ddwys
* Diogelu a Safonau
* Gwasanaethau Troseddau'r Ifainc – *(darpariaeth ar y cyd â Chyngor Merthyr Tudful)*
* Gwasanaethau Maethu a Mabwysiadu
* Amddiffyn Plant
* Carfanau Asesu a Chynllunio Gofal

**Cyfrifoldebau Allweddol**

**Rheoli Strategol**

1. Cyfrannu'n weithredol a chadarnhaol at gynlluniau strategol a pholisïau'r Cyngor, yn ogystal â chyfrannu at y broses o roi newid diwylliannol a datblygiad sefydliadol ar waith. Hwyluso creu diben cyffredin ar draws y sefydliad, drwy weithio'n rhan o garfan ac yn aelod o Garfan Rheoli'r Gyfadran.
2. Pennu ffyrdd creadigol ac arloesol o ddiwallu anghenion y Cyngor mewn perthynas â newid a gwella gan ddefnyddio adnoddau cyfyngedig.
3. Hyrwyddo cyfle cyfartal a mynediad i'r gwasanaeth wrth gyflogi staff, a hynny'n rhan o strategaeth Cynhwysiant Cymdeithasol y Cyngor.

**Rheoli Gwasanaeth**

1. Gweithredu'n arbenigwr a phennaeth proffesiwn y Cyngor ar gyfer gwasanaethau allweddol sy'n perthyn i'w gilydd, a darparu cyngor o ansawdd uchel o ran eu datblygu a'u gweithredu.
2. Gosod safonau, fframweithiau, a phrotocolau ar gyfer swyddogaethau gwasanaeth a sicrhau bod y rhain yn gweithredu'n effeithiol a bod pobl yn cydymffurfio â nhw.
3. Sicrhau bod yr holl bolisïau corfforaethol, amcanion a phrosesau yn cael eu gweithredu a bod pobl yn cydymffurfio â nhw, a'u bod nhw'n cael eu cyfleu i holl staff y gwasanaeth yn brydlon ac yn effeithiol.
4. Pennu cyfeiriad a nod clir i staff ar bob lefel, trwy droi penderfyniadau gwleidyddol yn dargedau a phrosesau darparu gwasanaethau y mae modd eu cyflawni.
5. Rheoli a gwella cyflawniad Uwch Reolwyr, Rheolwyr Gwasanaeth ac Arweinwyr Carfan, yn arbennig mewn perthynas â chymryd rhan yng ngweithgareddau'r Uwch Garfan Reoli a charfanau cynlluniau corfforaethol aml-ddisgyblaethol.
6. Gweithredu a chynnal fframwaith effeithiol o rannu cyfrifoldebau yn ffurfiol i Reolwyr Gwasanaeth ac Arweinwyr Carfan.

**Safonau Gwasanaeth a Rheoli Cyflawniad**

1. Sicrhau bod gwasanaethau'n cael eu cynllunio a'u cynnal mewn ffordd gydlynol sy'n cydymffurfio â phrosesau gwella parhaus a chraffu'r Cyngor.
2. Paratoi, gweithredu, monitro a gwerthuso Cynlluniau Gwasanaeth ar gyfer pob maes gwasanaeth; gan nodi, dadansoddi ac ymateb i dueddiadau, patrymau galw a materion cyflawniad yn ôl yr angen.
3. Sicrhau bod darparu gwasanaethau a chynllunio yn cael eu hystyried yn erbyn Dangosyddion Perfformiad cenedlaethol a lleol, ac yn cyfrannu at y targedau a nodir yng Nghynlluniau'r Cyngor.
4. Rhoi trefniadau effeithiol ar waith ar gyfer cytuno ar dargedau personol ar gyfer Rheolwyr Gwasanaeth ac Arweinwyr Carfan ac ar gyfer arfarnu ac adrodd ar eu cyflawniad yn rheolaidd.
5. Nodi a darparu cyfleoedd i ddiwallu anghenion datblygiad proffesiynol uwch reolwyr yn y maes gwasanaeth.
6. Bod yn atebol am gyflawniad personol, drwy fodloni targedau personol a thrwy ymgymryd â rhaglenni parod ar gyfer datblygiad proffesiynol.

**Rheoli Adnoddau**

1. Adolygu a gwerthuso gofynion y maes gwasanaeth mewn perthynas ag adnoddau, o ran cynnal darpariaeth gwasanaethau hanfodol a chyflawni gwelliannau a datblygiadau angenrheidiol.
2. Sicrhau trefnau rheoli effeithlon a llawn dychymyg o'r holl adnoddau, (pobl, cyllid, eiddo a gwybodaeth), i gefnogi targedau wedi'u cytuno ar gyfer darparu a gwella gwasanaethau'r Cyngor.
3. Dangos ymagwedd entrepreneuraidd at adnabod a dilyn llwybrau'r holl ffynonellau ychwanegol o gyllid neu adnoddau eraill, mae modd eu defnyddio yn ychwanegol at y rhai mae'r Cyngor yn eu cynnal, gan sicrhau bod unrhyw gamau yn bodloni gofynion penodol o ran cyfrifeg neu werthuso a bod yr adnoddau ychwanegol yn cael eu sefydlu'n llawn yn rhan o brosesau'r Cyngor.
4. Cyfrannu'n weithredol i lunio a chyflenwi strategaeth y Cyngor wrth wario cyllid, a hynny er mwyn gwella lles economaidd, cymdeithasol ac amgylcheddol cymunedau lleol.
5. Gweithio'n agos gydag asiantaethau a phartneriaid eraill i wella'r modd mae cyllidebau'n cael eu gwario ac adnoddau yn cael eu dyrannu.

**Gweithio mewn partneriaeth a chyfathrebu**

1. Datblygu a chynnal rhwydweithiau a phartneriaethau ehangach y mae angen ar y Cyngor er mwyn iddo gyflawni ei swyddogaeth yn Arweinydd Cymuned a gwella'i wasanaethau i gymunedau lleol.
2. Mynd ati i feithrin a datblygu perthynas gadarnhaol gyda'r holl asiantaethau a phartneriaid lleol, gan gynnwys y sector gwirfoddol a busnesau lleol, yn ogystal â chyrff statudol eraill ar lefelau rhanbarthol a chenedlaethol, gan gynnwys Llywodraeth Cymru.
3. Cyfathrebu gweledigaeth, strategaeth a phrosesau'r Cyngor mewn modd effeithiol, yn fewnol i'r staff ac yn allanol i asiantaethau partner a'r cyhoedd.
4. Datblygu a gweithredu trefniadau effeithiol ar gyfer cyfnodau ymgynghori ffurfiol ag asiantaethau a phartneriaid lleol a'r cyhoedd, ar gynllunio gwasanaethau a'u cynnal a sicrhau bod unrhyw sylwadau yn bwydo i mewn i bolisïau a'r broses o ddod i benderfyniadau, fel y bo'n briodol.
5. Cyfrannu at strategaeth y Cyngor o gynnal perthynas gadarnhaol gyda'r cyfryngau, ymdrin ag ymholiadau ac ymateb iddyn nhw a manteisio ar gysylltiadau cyhoeddus a chyfleoedd yn y cyfryngau fel y bo'n briodol.

Gweithredu cyfrifoldebau iechyd a diogelwch yn unol â dogfen Cyfrifoldebau Iechyd a Diogelwch y Gyfadran.

Bydd cynnwys y ddogfen yma yn cael ei adolygu o bryd i'w gilydd gan ymgynghori â deiliad y swydd. Efallai bydd disgrifiadau swyddi yn newid yn sgil hynny i adlewyrchu a chofnodi'r cyfryw newidiadau.

**MAE DIOGELU PLANT AC OEDOLION AGORED I NIWED YN GYFRIFOLDEB CRAIDD POB UN O'N GWEITHWYR. MAE DISGWYL I WEITHWYR ROI GWYBOD I'W RHEOLWYR LLINELL AM UNRHYW BRYDERON SYDD GYDA NHW O RAN ACHOSION O GAM-DRIN PLANT, POBL IFAINC NEU OEDOLION AGORED I NIWED NEU YMDDYGIAD AMHRIODOL TUAG ATYN NHW.**

**MANYLEB PERSON**

Mae'r fanyleb yma'n nodi gwybodaeth a/neu gymwysterau, profiad yn y gorffennol a chymwyseddau personol, a fyddai'n ddelfrydol ar gyfer y swydd benodol yma.

Mae'r adrannau **Gwybodaeth/Cymwysterau a Phrofiad** yn disgrifio'r gallu technegol sy'n angenrheidiol er mwyn gwneud y swydd yma'n llwyddiannus.

Mae'r adran **Cymwyseddau'n** disgrifio'r mathau o sgiliau (heb fod yn dechnegol), y galluoedd a'r nodweddion personol a fyddai gan y person sy'n ddelfrydol ar gyfer y swydd benodol yma. Mae'r cymwyseddau yn disgrifio sut y byddai'r person hwnnw, yn ddelfrydol, yn gweithio gyda phobl eraill a sut y byddai'n ymgymryd â'i gyfrifoldebau.

Mae'r adran **Amodau Arbennig a Gofynion Proffesiynol** yn disgrifio unrhyw briodoleddau eraill yng ngoleuni'r amgylchiadau penodol sy'n ymwneud â'r swydd yma.

|  |  |  |
| --- | --- | --- |
| **PRIODOLEDD** | HANFODOL | **DYMUNOL** |
| GWYBODAETH /ADDYSG | 1. Sgiliau Cymraeg Lefel 1 – Bydd raid i bob gweithiwr gymryd rhan mewn sesiwn cyflwyniad i'r Gymraeg i gyrraedd y lefel yma. Edrychwch ar y Canllaw Sgiliau Iaith Gymraeg ar-lein: www.rctcbc.gov.uk/SgiliauCymraeg 2. gradd neu gymhwyster cyfwerth 3. cymhwyster proffesiynol perthnasol 4. gwybodaeth drylwyr o'r fframwaith deddfwriaethol a rheoleiddiol 5. gwybodaeth fanwl o'r meysydd perthnasol ar gyfer cynnal gwasanaeth | 1. dealltwriaeth o'r cyd-destun gwleidyddol ar lefel genedlaethol, ranbarthol a lleol dealltwriaeth o weithredu cysyniadau a thechnegau masnachol a busnes 2. Cymraeg Lefel 2-5 (am wybodaeth am y lefelau, darllenwch ein canllawiau Lefelau Sgiliau Cymraeg, sydd i'w gweld yn adran y Gwasanaethau Cymraeg ar wefan Cyngor RhCT) |
| PROFIAD | 1. profiad o gynnal gwasanaeth mawr perthnasol, ar lefel Prif Swyddog neu lefel gyfwerth 2. profiad sylweddol o arwain a chyflawni newid yn llwyddiannus mewn sefydliad mawr neu gymhleth 3. rheoli cyllidebau mawr a chymhleth yn llwyddiannus 4. llunio strategaethau corfforaethol a chyfrannu atyn nhw   rheoli cysylltiadau diwydiannol yn llwyddiannus | 1. profiad helaeth o weithio'n agos ag Aelodau Etholedig neu'r gallu i ddangos y byddwch chi'n effro i faterion o sensitifrwydd gwleidyddol yn gyflym 2. ymdrin â'r cyfryngau mewn perthynas â materion sensitif 3. cynllunio gwasanaeth a busnes, gan gynnwys adolygu gwasanaeth a defnyddio Cytundebau Lefel Gwasanaeth |

|  |  |
| --- | --- |
| **CYMWYSEDDAU** |  |
| 1. **Datblygu a Chymell Pobl** | Ysbrydoli eraill trwy fod yn angerddol a brwdfrydig. Meddu ar agwedd gadarnhaol sy'n canolbwyntio ar weithredu, ac yn grymuso pobl trwy roi'r lle, rhyddid, hyblygrwydd ac ymddiriedaeth, ble y bo'n addas. |
| 1. **Gweithio mewn Partneriaethau a Charfanau** | Meithrin perthnasau parhaus, cadarnhaol ac adeiladol gydag amrywiaeth o bobl ac yn edrych am gyfleoedd i wella darpariaeth y gwasanaeth o hyd trwy weithio gyda meysydd gwasanaeth eraill a thu hwnt i'r Cyngor. |
| 1. **Cyfathrebu'n Effeithiol** | Arddangos cyfathrebu agored, onest a chyson gyda'r rheiny sydd efallai ei angen, gan addasu ei ddull a'i iaith ar gyfer grwpiau o bobl wahanol e.e. cwsmeriaid, Cynghorwyr, staff. Cyfathrebu'n gynnar er mwyn rhoi sylw i 'bethau annisgwyl' a allai godi ymlaen llaw |
| 1. **Arwain Newid** | Deall ac yn croesawu'r angen am newid ac yn ymateb yn gadarnhaol i agenda moderneiddio. Cefnogi dulliau arloesol gan gynnig strwythurau a fframweithiau addas, ac yn derbyn cyfrifoldeb gan ymgymryd â rôl 'capten y garfan'. |
| 1. **Gweithio'n Strategol** | Gyrru blaenoriaethau strategol sy wedi'u seilio ar wir angen a gwaith dadansoddi data cytbwys yn eu blaenau. Yn effro i faterion sy'n dod i'r amlwg, tueddiadau a goblygiadau ac yn croesawu pam mae penderfyniadau wedi cael eu gwneud ac yn eu hystyried nhw yng nghyd-destun ehangachei wasanaeth a'r Cyngor. |
| 1. **Rheoli Adnoddau** | Datblygu ffyrdd creadigol a gwahanol iawn o gynnal gwasanaethau o’r radd flaenaf gyda llai o adnoddau (Cynllunio’r Gweithlu), ac yn dod o hyd i arbedion effeithlonrwydd heb gyfaddawdu ar y gwasanaeth sy'n cael ei gynnal (Cynllunio’r Gweithlu). Bod yn gadarnhaol ynglŷn â'r hyn mae modd ei gyflawni gyda'r adnoddau sydd ar gael (Cynllunio'r Gweithlu). |
| 1. **Sicrhau Canlyniadau** | Deall beth ydy goblygiadau metrigau perfformiad mewn cyd-destun ehangach. Blaenoriaethu er mwyn cael y gorau o'r amser sydd ar gael. Gallu gwneud penderfyniadau anodd. Adolygu deilliannau er mwyn gwneud gwelliannau a dysgu yn sgil camgymeriadau. |
| 1. **Gwybodaeth ac Ymwybyddiaeth Wleidyddol** | Deall sut mae penderfyniadau gwleidyddol yn cael eu gwneud ac yn effro i sensitifrwydd gwleidyddiaeth. Cynnal gwrthrychedd nad yw'n wleidyddol. Rhoi cymorth i wleidyddion i weld y darlun strategol ehangach wrth wneud penderfyniadau. Achub ar y cyfle i gryfhau cysylltiadau â gwleidyddion a rhannu gwybodaeth. |
| **AMODAU ARBENNIG A GOFYNION PROFFESIYNOL** | Y gallu i deithio yn annibynnol ar hyd a lled y Fwrdeistref Sirol er mwyn bodloni gofynion y swydd. |

**3.3 Cydraddoldeb ac Amrywioldeb**

Mae Cyngor Rhondda Cynon Taf yn cydnabod ac yn gwerthfawrogi amrywioldeb ei weithlu. Mae'n addo creu amgylchedd gwaith lle caiff pob un ei barchu a lle mae gan staff presennol a staff y dyfodol urddas a chyfle cyfartal.

Rydyn ni'n cydnabod bod rhagdybiaethau di-sail, rhagfarnau ac achosion o ystrydebu yn gallu arwain at anffafriaeth. Dyma pam rydyn ni wedi ymroi i hyrwyddo materion cydraddoldeb a mynd i'r afael ag achosion o wahaniaethu, anffafriaeth ac aflonyddu trwy ddefnyddio polisïau, gweithdrefnau ac addysg.

## Ein cenhadaeth:

**‘Mynd i'r afael ag achosion o wahaniaethu a gofalu bod egwyddorion cyfle cyfartal yn rhan annatod o'r gweithle ac o fewn ein gwasanaethau yn ogystal.’**

## Datganiad Bywyd Personol a Bywyd Gwaith Cytbwys

Yn y gymdeithas sydd ohoni, mae Cyngor Rhondda Cynon Taf yn cydnabod bod pobl yn dymuno cael gweithle sy'n hyblyg, ac sy'n rhoi sylw i ymrwymiadau unigolion y tu allan i'r gweithle. Gyda golwg ar faterion bywyd personol a bywyd gwaith cytbwys, mae ein gwaith ni wedi'i seilio ar yr egwyddor yma ac rydyn ni wedi ymroi i ddod o hyd i ffyrdd priodol i fynd i'r afael â hyn.

## Datganiad Data Personol

Yn unol â Deddf Diogelu Data, byddwn ni'n trafod yr wybodaeth bersonol a sensitif hon yn gwbl gyfrinachol. Byddwn ni'n cymhwyso'r wybodaeth yma i ddibenion paratoi ystadegau a gwaith monitro yn unig. Byddwn ni'n tynnu'r wybodaeth yma yn rhydd oddi wrth eich ffurflen gais a fyddwn ni ddim yn ei chyflwyno i'r panel penodi.

## Symbol Cynllun Anabledd

Mae Canolfan Byd Gwaith wedi dyfarnu gwobr Symbol Anabledd i Gyngor Rhondda Cynon Taf.

Mae hynny'n golygu bydd pob ymgeisydd anabl sy'n bodloni'r meini prawf craidd, fel sydd wedi'i nodi yn y Fanyleb Person, yn cael gwahoddiad i gyfweliad.

Os ydych chi'n anabl ac eisiau cael eich ystyried yn rhan o'r cynllun yma, mae modd ichi gofrestru ar y wefan os ydych chi'n llenwi ffurflen gais ar-lein, neu os ydych chi'n anfon y ffurflen yn ôl aton ni gyda throad y post, llenwch y ffurflen yma. Bydd yr wybodaeth i gyd yn gwbl gyfrinachol.

## Addasiadau rhesymol / dewis diwyg dogfennau

Ar unrhyw adeg yn ystod y broses denu a phenodi, os bydd eisiau unrhyw wybodaeth arnoch chi mewn diwyg arall, neu newidiadau rhesymol fel bydd modd i chi gymryd rhan, bydd pob croeso i chi gysylltu â'r Garfan Materion Cydraddoldeb, Amrywioldeb a Chyfiawnder Cymdeithasol ar 01443 424121 neu drwy e-bost [cydraddoldeb@rhondda-cynon-taf.gov.uk](mailto:equality@rhondda-cynon-taf.gov.uk). Os byddwch chi'n llwyddo yn eich cais, bydd nifer o gynlluniau ar gael ar gyfer gwneud addasiadau rhesymol yn y gweithle.

**4. Amserlen y Broses Benodi**

|  |  |
| --- | --- |
| **DYDDIAD CAU AR GYFER CEISIADAU** | Dydd Llun 6 Ionawr 2020 |
| **TYNNU RHESTR FER TRWY BWYLLGOR PENODI** | Dydd Iau 9 Ionawr 2020 |
| **Canolfan Asesu** | **DIWRNOD 1**  Ddydd Llun 20 Ionawr 2020 |
| **DIWRNOD 2**  Dydd Mawrth 21 Ionawr 2020 |

**5. Byw yn Rhondda Cynon Taf**

# Mannau ac atyniadau

Mae gan ardal Rhondda Cynon Taf lawer i'w gynnig, p'un ai'ch bod chi'n edrych am gyfleoedd diwylliant, siopa, chwaraeon neu'r cyfan ohonyn nhw. Mae digon o fannau i gymdeithasu ynddyn nhw yma hefyd.

## Treftadaeth

Mae gan y rhanbarth ddigon o amgueddfeydd a safleoedd treftadaeth i ymweld â nhw. Mae Parc Treftadaeth Cwm Rhondda, yn Nhrehafod, yn rhoi cyfle i chi gael blas ar hynt a helynt y diwydiant glo yn y bedwaredd ganrif ar bymtheg, yn ogystal â'i dranc. I gael gwybod rhagor am hanes Pontypridd, galwch heibio i'r Ganolfan Hanes a Diwylliant, sydd wrth ymyl y bont fwa, a gafodd ei hadeiladu ym 1756. Efallai bydd y sawl ohonoch chi sy'n ymddiddori mewn hanes yn hoffi dod i wybod rhagor am yr Anthem Genedlaethol, Hen Wlad fy Nhadau, a gafodd ei chyfansoddi yma ym 1856.

## Yr Awyr Agored

Os ydych chi'n hoff iawn o gerdded, dyma gyrchfan ar eich cyfer chi. Nid dim ond cerddwyr fydd yn mwynhau ein golygfeydd ysblennydd ni. Rydyn ni hefyd yn darparu ar gyfer pawb sy'n hoff o fwynhau'r awyr agored yn fwy hamddenol. Dewch chi o hyd i barc prydferth Parc Gwledig Cwm Dâr wrth ymyl Aberdâr. Mae gennym ni rai o briffyrdd uchaf y Deyrnas Unedig, gyda lleoedd i'w cael ar y copaon i fwynhau golygfeydd godidog o Fannau Brycheiniog a'r môr.

Mae rhannau o Barc Cenedlaethol Bannau Brycheiniog yn gorwedd yn Rhondda Cynon Taf. Mae'r ardal odidog sy'n gorwedd ar ochr ddeheuol y prif gopaon yn ymestyn tua'r gorllewin i diroedd calch ym mhen uchaf Cwm Hepste a Chwm Mellte. Mae modd i chi gerdded i Bowys ar hyd llwybr sy'n mynd y tu ôl i'r rhaeadr 100 troedfedd o uchder, Sgwd yr Eira.

## Chwaraeon

Mae Clwb Rygbi Pontypridd yn enw cyfarwydd bedwar ban byd. Fodd bynnag, mae sawl clwb rygbi arall yn yr ardal sy'n darparu ar gyfer pob grŵp oedran, gan ddechrau gyda phlant dan 7 oed hyd at dimoedd hŷn. Rydyn ni wedi gwneud buddsoddiad sylweddol i adnewyddu a gwella nifer o'n canolfannau chwaraeon. Mae amrywiaeth o glybiau chwaraeon sydd at ddant pawb yn Rhondda Cynon Taf, gan gynnwys clybiau pêl-droed, pêl-rwyd a bocsio.

**Siopa a mwynhau**

Mae amrywiaeth o siopau yn Rhondda Cynon Taf, gan gynnwys siopau celf a chrefft, siopau mawr y trefi, parciau manwerthu a marchnadoedd traddodiadol. Mae'r ganolfan siopa yn Nhonysguboriau yn hwylus hefyd, lle byddwch chi'n gweld llawer o'r siopau cadwyn mawr.

Mae Theatr y Parc a'r Dâr yn Nhreorci a Theatr y Colisëwm yn Aberdâr yn cynnig digon o bethau ar gyfer y sawl sy'n hoff iawn o'r celfyddydau perfformio. Rhaid galw heibio i'r Tŷ Model hefyd yn Llantrisant, sef un o drefi hynaf Cymru. Dyma'r hen dloty (neu wyrcws). Bellach, mae'n ganolfan ar gyfer cynhyrchu, arddangos a gwerthu crefftau o bob math.

# Ffeithiau a ffigyrau

Mae Bwrdeistref Sirol Rhondda Cynon Taf yn cynnwys tair rhan – ardal Cwm Cynon, Cwm Rhondda a Thaf-elái Ac yntau'n gorwedd ym mherfeddion y wlad – i gyfeiriad y gogledd o Gaerdydd, rhwng Bannau Brycheiniog a thraffordd yr M4 – dyma'r awdurdod lleol mwyaf ond un yng Nghymru, gyda thua 232,000 o bobl yn byw mewn 424 o filltiroedd sgwâr.

Roedd y diwydiant glo wedi arwain at dwf mawr yn yr ardal, ond mae newid mawr ar fyd yn yr unfed ganrif ar hugain. Mae'r pyllau glo wedi hen fynd. Heddiw, mae amrywiaeth o dirweddau yn weddill. Mae Cymru'n frith o gymoedd, ond chewch chi ddim cymaint o falchder, angerdd a chroeso cynnes yn unman arall.

# Tai

Mae amrywiaeth eang o ddewisiadau tai ar gael yn Rhondda Cynon Taf, gan gynnwys dewis o lety am bris rhesymol a thai mawr dethol. Er bod prisiau tai wedi codi yn ystod y blynyddoedd diwethaf, mae prisiau tai yn parhau i fod yn gystadleuol iawn yn Rhondda Cynon Taf o'u cymharu ag ardaloedd eraill ledled y Deyrnas Unedig.

# Trafnidiaeth

Mae rhwydwaith ardderchog o wasanaethau rheilffordd a bysiau ar gael ar hyd a lled Rhondda Cynon Taf – ac mae buddsoddi diweddar yn golygu bod gorsafoedd bysiau a threnau wedi gwella'n helaeth. Mae'r rhwydwaith ffyrdd hefyd wedi gweld llawer o newid, gyda phrosiectau mawr yn cael eu gwireddu, ac rydyn ni'n agos i draffordd yr M4, gyda mynediad hawdd i Gaerdydd a thu hwnt. Rydyn ni hefyd yn awyddus i hyrwyddo arferion cerdded a beicio yn Rhondda Cynon Taf. Rydyn ni o'r farn y bydd cyflwyno arferion cerdded a beicio i'r drefn feunyddiol yn cyfrannu at wella iechyd y cyhoedd a diogelu'r amgylchedd ar yr un pryd.

## Porth i weddill Cymru

Lle bynnag y boch yn Rhondda Cynon Taf, byddwch chi bob amser o fewn cyrraedd hawdd i Gaerdydd, diolch i rwydwaith o briffyrdd a rheilffyrdd ardderchog. Ym mhrifddinas Cymru, mae modd i chi fwynhau amgylchedd diwylliannol cyfoethog ac amrywiol, gan gynnwys darpariaeth mewn canolfannau megis y Theatr Newydd, Canolfan Dewi Sant ac Arena Motorpoint Caerdydd. Mae hefyd Stadiwm Principality, sy'n cael ei ystyried gan nifer o bobl yn un o leoliadau chwaraeon ac adloniant gorau'r byd. Ynghyd â gemau rygbi a phêl-droed rhyngwladol, mae'n croesawu rhai o sêr mwyaf y byd cerddorol. Mae Castell Caerdydd wrth galon y ddinas, ac mae'n meddu ar bron i 2,000 o flynyddoedd o hanes. Mae'r castell ymhlith prif atyniadau treftadaeth Cymru ac mae arwyddocâd rhyngwladol yn perthyn iddo.

Mae hefyd Ddatblygiad Glanfa Mwyaf Ewrop ym Mae Caerdydd. Mae llyn enfawr o ddŵr croyw wedi cael ei greu gan Forglawdd Caerdydd, sy'n cronni Afon Taf ac Afon Elái. Mae nifer o atyniadau ym Mae Caerdydd, megis Canolfan Wyddoniaeth Techniquest – yn ddelfrydol ar gyfer y teulu cyfan – Crefft yn y Bae, Adeilad Llywodraeth Cymru wrth y lanfa, Canolfan Hanes a Chelfyddydau Butetown, Goleulong 2000 Lightship, Canolfan Celfyddydau'r Eglwys Norwyaidd a Chanolfan Mileniwm Cymru, sef canolfan gelfyddydau rhyngwladol syfrdanol.

Mae Arfordir Treftadaeth Morgannwg yn ymestyn 14 milltir o'r Barri i Borthcawl. Gyda chlogwyni serth, cildraethau unig a golygfeydd aruthrol, mae'r Arfordir Treftadaeth yn angenrheidiol ar gyfer cerddwyr, beicwyr neu unrhyw un sydd wrth ei fodd yn y wlad. Mae trefi braf, pentrefi bychain a milltiroedd o lwybrau cerdded a lonydd gwledig ar hyd yr arfordir cyfan. Rydych chi hefyd yn agos at Benrhyn Gŵyr, sy'n hardd ac yn berffaith. Mae nifer o nodweddion hanesyddol ar hyd ardal sydd ond yn filltir ar bymtheg o hyd a saith milltir o led. Does rhyfedd bod y penrhyn caeëdig, sydd wedi ei amgylchynu gan Fôr Hafren a Chefnfor Iwerydd, wedi dod yn hafan i gyfoeth o fywyd gwyllt a chynefinoedd mwyaf amrywiol y Deyrnas Unedig.

Ar hyd tirwedd y Gŵyr mae atgofion o'r gorffennol, gan gynnwys cestyll, eglwysi canoloesol, caerau'r Oes Haearn a meini hirion cynhanes. Mae hyn i gyd yn erbyn cefnlen ryfeddol o fryniau, cymoedd, traethau, clogwyni, tir comin, coetiroedd, twyni, corsydd ac ogofâu.